
Se înstrăinează și energia nucleară. Afacerea putredă a SMR-urilor 
americane 


După ce a trâmbiţat peste tot că reactoarele modulare de la NuScale vor fi mult 
mai ieftine la noi decât la americani, Sebastian Burduja s-a sucit și a respins, 
prin abţinere, continuarea proiectului. Asta după ce Guvernul a scos 9 milioane 
de dolari din buzunarul companiei de stat, Nuclearelectrica, pentru a-i face 
cadou NuScale, o firmă privată din SUA. Afacerea reactoarelor modulare 
continuă, însă statul român va deveni, în final, un acţionar minoritar. 


Așa cum anticipam într-un articol anterior, studiul de prefezabilitate pentru construcţia 
reactoarelor modulare NuScale a fost secretizat din cauza costurilor uriașe, fapt confirmat 
de manevra Ministerului Energiei de a se abţine de la votul care dădea undă verde 
continuării proiectului. 


Pe lângă ţeapa dată de statul român statului român, prin furtul a 9 milioane de dolari din 
buzunarele Nuclearelectrica și donarea banilor către NuScale, în mod absolut fraudulos, și 
coreenii de la fondul de investiții DSPE BETA PRIVATE EQUITY FUND au rămas cu buza 
umflată, aceștia fiind chitiți să semneze contractul. Contract care mai lua o parte din 
acțiunile statului român la RoPower Nuclear S.A, societatea la care Nuclearelectrica are 


50% acțiuni, că celelalte le-a donat, în contul terenului fostei termocentrale de la 
Doicești, companiei Nova Power &Gas. 


Afacerea merge însă mai departe, cel puţin așa a transmis, din Qatar, ministrul Sebastian 
Burduja. ”Susținem proiectul reactoarelor modulare de mici dimensiuni în România, ca 
parte integrantă din strategia de dezvoltare și consolidare energetică a României. Astfel, 
punctele nevotate vor fi repuse pe ordinea de zi in cadrul unor ședințe ulterioare cu 
respectarea strategiei de dezvoltare a proiectului. Avem nevoie de o viziune calibrată și 
integrată asupra proiectului, care va intra, în perioada următoare, în a doua etapă de 
dezvoltare. În acest scop, pentru a asigura succesul proiectului pe termen lung, Ministerul 
Energiei, în calitate de acționar majoritar, a susținut necesitatea completării din partea 
conducerii executive și neexecutive a unor aspecte care ţin strict de structura etapelor 
care urmăresc dezvoltarea proiectului”, a transmis ministrul Energiei. 


Nu s-au întrunit voturile 


Potrivit comunicatului Nuclearelectrica, în ceea ce privește "Aprobarea deciziei privind 
continuarea proiectului Reactoarelor Modulare Mici (SMR)”, în baza documentaţiei tip 
studiu de prefezabilitate, nu s-a întrunit numărul de voturi necesar luării unei hotărâri. 
Același lucru s-a întâmplat și în cazul aprobării încheierii unui parteneriat direct cu DSPE 
BETA PRIVATE EQUITY FUND, în calitate de investitor în compania de proiect RoPower 
Nuclear S.A. În fapt, Ministerul Energiei a fost cel care a blocat aprobarea continuării 
proiectului și semnării contractului cu fondul de investiții coreean, prin abţinerea de la 
vot. Tot nevotate au rămas și aprobarea majorării plafonului împrumutului acordat de 
SNN în temeiul Contractului Cadru de împrumut nr.1 din data de 16.08.2023 până la 
concurența sumei de 243.000.000 dolari, precum și încheierea Actului adițional nr.2 la 
Contractul Cadru de împrumut nr.1 din data de 16.08.2023. 


Statul, acţionar minoritar 


O menţiune foarte importantă a Contractului Cadru este că accesarea acestui împrumut 
se va face de către Societatea Ro Power Nuclear S.A numai în măsura în care nu se va 
putea asigura finanțarea Proiectului din alte surse (capital social, generat prin modificarea 
structurii acționariatului RPN, sau împrumuturi/credite bancare sau alte surse de 
finanţare) și, oricum, numai până la identificarea unor astfel de alte surse de finanţare. 
Mai exact, societatea înființată special pentru reactoarele modulare care nu există ca 
proiect matur, își va împărți acţiunile către viitorii investitori, lăsând statul, eventual, un 
pricăjit de acționar minoritar. 


